ทองคำปิดลบ 1.70 ดอลล์
สัญญาทองคำตลาดนิวยอร์กปิดร่วงลงแตระดับต่ำสุดในรอบกว่า 1 สัปดาห์ หลังเงินดอลลาร์แข็งค่าขึ้น
10 มี.ค. 2553

สัญญาทองคำตลาดนิวยอร์กปิดร่วงลงแตระดับต่ำสุดในรอบกว่า 1 สัปดาห์ หลังเงินดอลลาร์แข็งค่าขึ้น
สัญญาทองคำตลาด COMEX (Commodity Exchange) ส่งมอบเดือนเม.ย.ร่วงลง 1.70 ดอลลาร์ ปิดที่ 1,122.30 ดอลลาร์/ออนซ์ หลังจากเคลื่อนตัวในช่วง 1,125.10-1,108.20 ดอลลาร์
ขณะที่สัญญาโลหะเงินส่งมอบเดือนพ.ค.ปิดที่ 17.338 ดอลลาร์/ออนซ์ เพิ่มขึ้น 6.60 เซนต์
ส่วนสัญญาพลาตินัมส่งมอบเดือนเม.ย.ปิดที่ 1,596.90 ดอลลาร์/ออนซ์ ร่วงลง 3.20 ดอลลาร์ และสัญญาพัลลาเดียมส่งมอบเดือนมิ.ย.ปิดที่ 469.30 ดอลลาร์/ออนซ์ ลดลง 2.05 ดอลลาร์
สัญญาทองคำร่วงลงเนื่องจากค่าเงินดอลลาร์สหรัฐแข็งค่าขึ้นก่อนที่ประธานาธิบดีบารัค โอบามา แห่งสหรัฐ จะหารือร่วมกับนายจอร์จ ปาปันเดรอู นายกรัฐมนตรีของกรีซ เมื่อหาทางคลี่คลายปัญหาหนี้สินของกรีซและวิกฤตการณ์การเงินในยุโรป โดยปาปันเดรอู จะเรียกร้องให้โอบามา ช่วยเหลือสหภาพยุโรป (อียู) ในการจัดการกับนักเก็งกำไรที่กำลังสร้างความเสียหายให้กับตลาดการเงินและเหนี่ยวรั้งเศรษฐกิจโลกให้เผชิญกับภาวะถดถอยรอบสอง
นอกจากนี้ สัญญาทองคำร่วงลงเนื่องจากการคาดการณ์ที่ว่าจีนจะยังไม่เพิ่มทองคำสำรองในระยะนี้ หลังจากนายยี่ กัง รองผู้ว่าการธนาคารกลางจีนและผู้อำนวยการสำนักงานปริวรรตเงินตราแห่งรัฐ (SAFE) กล่าวแสดงความเห็นว่า "ตลาดทองคำโลกยังมีขนาดเล็ก การเข้าซื้อทองคำจะส่งผลให้ราคาทองคำในตลาดโลกพุ่งขึ้นด้วย ซึ่งสถานการณ์ดังกล่าวจะส่งผลกระทบต่อกลุ่มผู้ซื้อทองคำของจีนเช่นกัน"